महंगाई बढ़ी तो थोक मंडी से टमाटर और अदरक उठाकर ले गए
लो अब टमाटर अदरक भी हो गए चोरी..... मुहाना मंडी से चोरी हो गए टमाटर अदरक, रातों रात कई कैरेट और बोरे ले गए चोर खुदरा बाजार में अदरक करीब साढ़े तीन सौ और टमाटर करीब एक सौ साठ रुपए किलो तक बिक रहा जयपुर
टमाटर अब इतने कीमती हो गए हैं कि चोरी होने लगे हैं। जयपुर की मुहाना थोक मंडी से टमाटर और अदरक चोरी की घटना सामने आई है। दो चोर सीसीटीवी में 150 किलो टमाटर और 350 किलो अदरक चोरी करते हुए दिखे हैं। करीब 56 हजार रुपए के टमाटर और अदरक चोरी हुए हैं।
व्यापारियों के मुताबिक 8 जुलाई को सुबह करीब 3 से 4 बजे के बीच दो चोर मंडी के स्टोर में घुसे। दोनों चोरों ने मुंह पर मास्क लगा रखा था। चोरों ने हमीद कुरैशी के गोदाम से 6 कैरेट टमाटर चोरी किए। चोरी के बाद ये बदमाश एक पिकअप में सामान डाल कर निकल गए। कुछ दूरी पर जाने के बाद इन बदमाशों को स्टोर के बाहर अदरक की बोरियां मिली। इन लोगों ने 2 बोरी चोरी कर ली।
फल सब्जी मंडी मुहाना टर्मिनल के अध्यक्ष राहुल तंवर ने बताया- हमने कई बार पुलिस को इस बारे में कहा है, लेकिन कोई सुनता नहीं है। सब्जी मंडी में आने और जाने के कई दरवाजे हैं। जो अक्सर खुले रहते हैं। ऐसे में चोर सब्जी चोरी कर के उसे बाजार में बेच कर निकल जाते हैं।
तंवर ने बताया- हमीद भाई के नाम से टमाटर विक्रेता की फर्म है। टमाटर का बड़ा काम है। हर दिन हजारों किलो माल आता है। रात में भी माल आया था। पता चला कि 6 कैरेट चोरी हो गए। इनमें हर कैरेट में पच्चीस किलो माल था। यानी करीब 150 किलो टमाटर चोरी हो गया। खुदरा बाजार में कीमत करीब 21 हजार रुपए से ज्यादा है। वहीं, एक फर्म से दो बोरी अदरक चोरी हो गई। करीब सौ किलो अदरक का बाजार भाव 350 रुपए किलो के हिसाब से 35 हजार रुपए है।
भाव में तेजी के कारण हुई चोरी
राहुल तंवर ने बताया कि टमाटर के भाव में तेजी होने के कारण चोरों के निशाने पर है। सब्जी महंगी होने के कारण चोरी हो रही है।
मुहाना थाने के एसआई सतपाल ने बताया- व्यापारियों ने मंडी से टमाटर और अदरक चोरी होने की रिपोर्ट दर्ज कराई है। व्यापारियों का कहना है कि सबसे बड़ी मंडी होने के बाद भी पुलिस की गश्त नहीं होती। हर साल बारिश के सीजन में जब सब्जियां महंगी होती हैं तो चोर हाथ साफ कर जाते हैं। इस बार भी ऐसा हुआ है। इस बार अदरक के भाव अब तक के सबसे ऊंचे भावों में चल रहे हैं। पिछले साल जब नींबू के दाम आसमान छू रहे थे, तब भी बड़ी मात्रा में नींबू चोरी हुए थे।